Δάφνη Αγίου Δημητρίου (καλαθοσφαίριση γυναικών)

Ο Αθλητικός Όμιλος Δάφνη Αγίου Δημητρίου είναι ελληνικό αθλητικό σωματείο που δραστηριοποιείται στην περιοχή του Αγίου Δημητρίου, στο Νότιο τομέα Αθηνών. Επίσημο έτος ίδρυσής του είναι το 1972 και αγωνίζεται με χρώματα το πράσινο, το πορτοκαλί και το λευκό. Στο έμβλημά του απεικονίζεται το φυτό δάφνη, σύμβολο δόξας.

Το τμήμα γυναικείας καλαθοσφαίρισης αποτελεί πρόσφατη προσθήκη στο σύλλογο, το οποίο λειτούργησε για πρώτη φορά το 2011. Έδρα του είναι το Κλειστό Γυμναστήριο Δημοτικού Σταδίου Αγίου Δημητρίου, χωρητικότητας 600 θεατών. Νομικά αποτελεί ένα από τα ερασιτεχνικά τμήματα του συλλόγου.

Ιστορική αναδρομή

Ίδρυση 
Το τμήμα ξεκίνησε τη λειτουργία του το 2011 επί προεδρίας του Χρήστου Τσούρη. Η πρωτοβουλία ανήκει στο Φώτη Παγώνη που αποτέλεσε και το βασικό χρηματοδότη του τμήματος κατά τα πρώτα του βήματα. Προπονητής ανέλαβε αρχικά ο Μιχάλης Καράμβαλης, ωστόσο τον Ιούλιο του 2012 τη σκυτάλη πήρε ο Αντώνης Μπουμπούς.

Πρώτα βήματα στο τοπικό (2012-2014) 
Την αγωνιστική περίοδο 2012-13, οπότε και συμμετείχε για πρώτη φορά σε επίσημο Πρωτάθλημα της Ε.Σ.ΚΑ. Νότιας Αττικής, ο σύλλογος του Αγίου Δημητρίου ολοκλήρωσε τις αγωνιστικές του υποχρεώσεις στην 5η θέση της βαθμολογικής κατάταξης, σε σύνολο 15 ομάδων. Η θέση αυτή δεν επαρκούσε για συνεχίσει να αγωνίζεται στα Play-offs.

Την επόμενη χρονιά, 2013-14, στο τοπικό Πρωτάθλημα δήλωσαν συμμετοχή 17 ομάδες, ενώ δύο αποχώρησαν στην πορεία. Η Δάφνη ολοκλήρωσε τις αγωνιστικές της υποχρεώσεις για την κανονική περίοδο αήττητη, λαμβάνοντας το δικαίωμα να αγωνιστεί στα Play-offs ανόδου στα εθνικά πρωταθλήματα. Εκεί αντιμετώπισε αρχικά την ομάδα του Φοίνικα Πειραιώς απέναντι στην οποία επικράτησε δύο φορές σε ισάριθμους αγώνες (47-40 εντός, 37-38 εκτός). Στους τελικούς αντιμετώπισε την Ελευθερία Μοσχάτου απέναντι στην οποία χρειαζόταν δύο νικηφόρα αποτελέσματα. Στον πρώτο αγώνα όπου υποδέχτηκε εντός έδρας την Ελευθερία, κατάφερε να επικρατήσει με σκορ 49-43. Στο δεύτερο αγώνα, που οδηγήθηκε στην παράταση, η Ελευθερία κέρδισε το χαμένο έδαφος επικρατώντας με σκορ 65-61 (η μοναδική ήττα της Δάφνης μέσα στη χρονιά). Στον τρίτο και τελευταίο αγώνα η Δάφνη αναδείχθηκε Πρωταθλήτρια Ε.Σ.ΚΑ.Ν.Α. παίρνοντας τη νίκη με σκορ 65-54.

Πορεία στην Α2 Εθνική (2014-2016) 
Η Δάφνη συμμετείχε για πρώτη φορά στο Πρωτάθλημα της Α2 Εθνικής Κατηγορίας την περίοδο 2014-15. Οι ομάδες που συνέθεσαν τον Όμιλο Νότου ήταν 12 στον αριθμό, με το σύλλογο του Αγίου Δημητρίου να ολοκληρώνει τις αγωνιστικές του υποχρεώσεις στην 5η θέση της τελικής βαθμολογίας. Αναλυτικότερα ισοβάθμισε με το Σπόρτιγκ, ο οποίος είχε επίσης συλλέξει 13 νίκες και 9 ήττες, εντούτοις τοποθετήθηκε μία θέση υψηλότερα από αυτόν βάσει των μεταξύ τους αποτελεσμάτων. Την περίοδο αυτό η Δάφνη πραγματοποίησε και την πρώτη της εμφάνιση στο Κύπελλο Ελλάδος, χωρίς να καταφέρει να ξεπεράσει στην 1η Αγωνιστική το εμπόδιο του Κρόνου Αγίου Δημητρίου από τον οποίο ηττήθηκε με σκορ 59-60 στην παράταση. Τη χρονιά αυτή προπονητής της ομάδας ήταν και πάλι ο Μπουμπούς, με βοηθό το Γεώργιο Καρατράντο.

Η επόμενη περίοδος, 2015-16, αποδείχθηκε κομβικής σημασίας για το σύλλογο, καθώς η κατάκτηση από εκείνον του Πρωταθλήματος της Α2 Εθνικής τον οδήγησε στην Α1 Εθνική Κατηγορία. Ο Όμιλος Νότου συγκροτήθηκε από 11 ομάδες, λόγω αποχωρήσεων της τελευταίας στιγμής. Σε αυτό το πλαίσιο η Δάφνη είχε απολογισμό 19 νίκες και 1 ήττα, κατακτώντας την κορυφή του τελικού βαθμολογικού πίνακα. Στο θεσμό του Κυπέλλου Ελλάδος, η ομάδα απέκλεισε στην πρεμιέρα τον Ο.Α. Χανιών επικρατώντας εκτός έδρας με σκορ 45-64. Στη 2η Αγωνιστική, ωστόσο, η πορεία της τερματίστηκε επειδή έχασε από το Σπόρτιγκ με σκορ 48-58.

Περίοδοι σε εθνικές κατηγορίες

Πρόσωπα 

<div style="clear: both">

Τρέχουσα αγωνιστική περίοδος 
Κατά την τρέχουσα αγωνιστική περίοδο, 2016-17, ο Α.Ο. Δάφνη Αγίου Δημητρίου έλαβε μέρος στο Πρωτάθλημα της Α1 Εθνικής Κατηγορίας που διοργάνωσε η Ελληνική Ομοσπονδία Καλαθοσφαίρισης. Η ομάδα της Δάφνης ολοκλήρωσε τις αγωνιστικές της υποχρεώσεις για την Κανονική Περίοδο στην 4η θέση της βαθμολογικής κατάταξης. Συγκέντρωσε 14 νίκες και 8 ήττες, όσες και ο 3ος Παναθηναϊκός. Στη συνέχεια συμμετείχε στη διαδικασία των Play-offs, όπου κλήθηκε να ξεπεράσει το εμπόδιο του Ολυμπιακού Πειραιώς. Οι δύο ομάδες είχαν ως στόχο τις τρεις νίκες, μεταφέροντας και τα αποτελέσματα της Κανονικής Περιόδου. Ο Ολυμπιακός είχε ήδη δύο νικηφόρα αποτελέσματα και, πετυχαίνοντας μια ακόμη εμφατική νίκη με σκορ 102-50, άφησε τη Δάφνη οριστικά στην 4η θέση του Πρωταθλήματος. Θεωρητικά αυτή εξασφαλίζει στην ομάδα το δικαίωμα συμμετοχής στο EuroCup της επόμενης χρονιάς.

Κορυφαία σκόρερ για την ομάδα στην Κανονική Περίοδο αναδείχθηκε η Αμερικανίδα Κασσάνδρα Σίντνεϊ Μπράουν (359 πόντοι σε 22 αγωνιστικές, 16,32 κατά μ.ό.), με την επίσης Αμερικανίδα Σέλμπι Σέλσεκ να ακολουθεί στενά (337 πόντοι σε 21 αγωνιστικές, 16,05 κατά μ.ό.). Οι δύο τους είχαν, επίσης, την 5η και 8η καλύτερη επίδοση στο σύνολο των ομάδων αντίστοιχα.

Στο θεσμό του Κυπέλλου Ελλάδος η ομάδα του Αγίου Δημητρίου διαγωνίστηκε απευθείας στη «Φάση των 16», όπου και επικράτησε εκτός έδρας της Α.Ε. Πυλαίας με σκορ 39-65. Στη «Φάση των 8» γνώρισε την ήττα από τον Πρωτέα Βούλας με σκορ 59-47 και συνεπώς αποκλείστηκε από τη συνέχεια της διοργάνωσης.

Έδρα του συλλόγου είναι το Κλειστό Γυμναστήριο Δημοτικού Σταδίου Αγίου Δημητρίου, χωρητικότητας 600 θεατών. Πρόεδρος του διοικητικού συμβουλίου είναι ο Χρήστος Τσούρης και υπεύθυνος του τμήματος ο Φώτης Παγώνης. Καθήκοντα πρώτου προπονητή διατηρεί για πέμπτη συνεχόμενη χρονιά ο Αντώνης Μπουμπούς. Το ρόστερ της Δάφνης Αγίου Δημητρίου για την αγωνιστική περίοδο 2016-17 συνθέτουν οι παρακάτω αθλήτριες:

Παραπομπές

Εξωτερικοί σύνδεσμοι 

 «Α.Ο. Δάφνη Αγίου Δημητρίου», επίσημο ιστολόγιο του συλλόγου.
 .
 «Κλειστό Αγίου Δημητρίου», πληροφορίες στον ιστότοπο Gipeda.gr.

Καλαθοσφαιριση Γυναικων
Ελληνικοί σύλλογοι καλαθοσφαίρισης
Σωματεία Ε.Σ.ΚΑ.Ν.Α.
Ιδρύσεις ομάδων καλαθοσφαίρισης το 2011